Microsoft introducerer Surface Laptop 4

Microsoft har løftet sløret for den næste generation af Surface Laptop – Surface Laptop 4.

Surface Laptop 4 kommer med de nye 11. generation processorer fra Intel eller AMD’s Ryzen 4000-processorer. Disse chips leverer mærkbar bedre ydelse og er mere strømeffektive end tidligere, ifølge Microsoft.
Denne gang kan du frit vælge mellem Intel og AMD, hvilket ikke helt var tilfældet med Surface Laptop 3.

De største ændringer ser dog ud til at være sket under hjelmen, da det ydre design mere eller mindre er identisk med forgængeren.
Skærmen er altså stadig den samme, med 3:2 formatet i 13,5″ eller 15″. Den nye maskine fås i fire farver og to materialevalg, i udvalgte lande. I blandt andet USA, kan man vælge mellem Ice Blue, Sandstone, Platinum og Matte Black. Desværre kan den kun fås i Platinum eller Matte Black i Danmark.

Computeren kan konfigureres med 8 GB, 16 GB eller 32 GB LPDDR4X RAM. Lagringsmulighederne består af 256 GB, 512 GB eller 1 TB SSD-lagring. Som standard er der: 1 x USB-C, 1 x USB-A, 1 x Surface Connect port og hovedtelefonstik, 720p webkamera, dobbelt mikrofon, stereohøjttalere med Dolby Atmos, Wi-Fi 802.11ax (Wi-Fi 6) og Bluetooth 5.0. Batteritiden er desuden opgivet til op til 19 timer.

Microsoft Surface Laptop 4 kan købes fra den 27. april. Priserne starter fra 8.999,00 kr. for 13,5″ udgaven, mens 15″ versionen starter fra 11.999,00 kr.
Hvis du forudbestiller inden 27. april, får du et par gratis Surface Earbuds med i købet.

Læs også: Google I/O 2021 afholdes online i maj

Microsoft introducerer Surface Laptop 4